In nomine sanctæ Trinitatis, ego Hugo Autissiodorensis episcopus, officii commissi non immemor, religiosis videlicet locis, non solum amissa restituere, verum etiam quæ nunquam habuisse noscuntur conferre debere, horum inquam non immemor: ecclesiæ S. Petri Autissiodor. de Ponte, et canonicis inibi regulariter Deo servientibus, do vel potius reddo, et concedo ecclesiam S. Mauritii de Algiaco, cum rebus omnibus ad eam pertinentibus, oblationibus, scilicet decimis, terris, censu et cæteris omnibus quæ cuncta juris predictæ ecclesiæ S. Petri olim fuisse, et virorum antiquorum relatione, et kartarum attestatione feruntur. Ut autem donacio jam dictæ ecclesiæ Algiaci, quam consilio et rogatu amicorum et filiorum nostrorum canonicorum inferius scriptorum ecclesiæ S. Petri fecimus, rata perpetuo et inconcussa permaneat, prefatæ donationis kartam episcopali auctoritate confirmamus, nostrique munimento sigilli eam corroborantes munimus. Cui donationi hii testes et laudatores affuerunt, Ulgerius præpositus, Rotgerius Archidiaconus, Stephanus Decanus, Gofridus cantor, Jonas lector. Lambertus sacrista, Goscelinus cellararius, Atto camerarius, Fulco et Ebrardus canonici, Rainardus archipresbyter, multique alii. Actum est hoc publice Autissiodori, anno ab incarnatione Domini, millesimo centesimo vicesimo tertio, nostri vero episcopatus octavo, regnante Lugdovico Philippi filio, rege Francorum.